stanford-oval/wikipedia huggingface dataset:
הבחירות לכנסת התשע עשרה
מסע הבחירות > יהדות התורה (ג)

יהדות התורה היא רשימה משותפת של שתי המפלגות החרדיות, החסידית והליטאית - אגודת ישראל ודגל התורה. הרשימה המשיכה במתכונת דומה לזו של הבחירות הקודמות, עם נציג של חסידות גור במקום הראשון, נציג דגל התורה במקום השני, נציג החסידויות הירושלמיות במקום השלישי, נציג שני לדגל התורה במקום הרביעי ונציג חסידות ויז'ניץ במקום החמישי. ישראל אייכלר, נציג חסידות בעלז, הודיע שהוא מוותר על הדרישה לרוטציה במקום החמישי, והוצב במקום השישי ברשימה. במקום השביעי, הוצב נציג שלישי של דגל התורה, ראש עיריית בני ברק, יעקב אשר.
בשנה שלפני הבחירות חל פיצול בציבור הליטאי, כאשר מחנה בתוך דגל התורה הרואה עצמו כממשיך דרכו של הרב שך ומזוהה עם הרב שמואל אוירבך, חש שאינו מיוצג על ידי המפלגה. הפילוג המעשי החל עם הקמת עיתון הפלס ימים ספורים לפני פטירת הרב יוסף שלום אלישיב, מנהיג הציבור הליטאי. לאחר הקדמת הבחירות רשמו אנשים המזוהים עם מחנה זה את מפלגת נצח, אולם לקראת הבחירות הגיעו אנשי נצח להסכמה עם יהדות התורה וב-17 בינואר 2013, חמישה ימים לפני הבחירות, הסירה נצח את מועמדותה.
מסע הבחירות > התנועה (צפ)

מאז הפסדה בפריימריז על ראשות מפלגת "קדימה" והתפטרותה מהכנסת, פורסמו דיווחים רבים על אפשרות לחזרתה למערכת הפוליטית של ציפי לבני בראשות מפלגה חדשה משלה. בהמשך לכך, ב-27 בנובמבר פרסמה לבני כי תרוץ לכנסת בראש מפלגה חדשה תחת הלוגו "התנועה - בראשות ציפי לבני" ובמסיבת עיתונאים שנערכה באותו היום, הכריזה באופן רשמי על הקמת התנועה בראשותה ועל התמודדותה בבחירות.
בסמוך לאחר ייסוד המפלגה, התפלגו שבעה חברי כנסת מסיעת "קדימה" בכנסת - מאיר שטרית, יואל חסון, שלמה מולה, רוברט טיבייב, מג'לי והבה, רחל אדטו ואורית זוארץ - והקימו סיעה חדשה שייצגה בכנסת את "התנועה" וזיכתה אותה במקדמה על חשבון מימון הבחירות. במקביל, הצטרפו אל המפלגה מספר אישי ציבור ופוליטיקאים וביניהם אלעזר שטרן, עמרם מצנע ועמיר פרץ.
סמוך למועד הגשת הרשימות לידי ועדת הבחירות, החליטה הנהגת מפלגת "התנועה הירוקה" להצטרף לרשימת התנועה, ואלון טל הוצב במקום ה-13 בה. "התנועה הירוקה" שהתמודדה בבחירות לכנסת ה-18 ברשימה משותפת עם מפלגת מימד אך לא עברה את אחוז החסימה, התמזגה בחודש מאי 2012 עם "ישראל הירוקה" שהורכבה מפורשי מפלגת הירוקים.
רשימת "התנועה" רצה לכנסת על בסיס מפלגת חץ ששימשה לה כמפלגת מדף.
מסע הבחירות > מרצ (מרצ)

בעקבות כישלון המפלגה בבחירות 2009‏, קראו חלק מחברי מרצ ליו"ר המפלגה, חיים אורון, להתפטר מתפקידו כיושב ראש המפלגה, וכן לפנות את מקומו בכנסת לזהבה גלאון, שמוקמה במקום הרביעי ברשימה ולא נכנסה לכנסת בעקבות מספר המושבים הנמוך שזכתה לה המפלגה. כשנתיים לאחר הבחירות אכן פרש אורון מהכנסת ולקראת תום הקדנציה פרש מתפקיד יו"ר המפלגה.
בפריימריז שנערכו ב-7 בפברואר 2012‏ בהצבעה אלקטרונית זכתה זהבה גלאון במקום הראשון כאשר לאחריה ניצב אילן גילאון, ולמקום השלישי (והאחרון) הגיע מועמד הצעירים, אור אופיר, שזכה למספר זניח של קולות. הפריימריז לבחירת הרשימה לכנסת נערכו ב-11 בנובמבר.
מסע הבחירות > רע"מ-תע"ל-מד"ע (עם)

השותפות בין רע"מ לתע"ל החלה לקראת הבחירות לכנסת ה-17, והמפלגות המשיכו להתמודד ברשימה משותפת בפעם השלישית ברציפות. מפלגת מד"ע, שנטמעה בעבר בתוך מפלגת רע"מ, ונציגה טלב א-סאנע הוא חבר כנסת מאז הכנסת ה-13, חזרה להיות מוצגת בשם הרשימה.
אברהים צרצור הוצב גם בבחירות אלה בראש הרשימה, ויו"ר תע"ל, אחמד טיבי, הוצב במקום השני. חבר הכנסת טלב א-סאנע, שהוצב במקום החמישי ברשימה המשותפת, ביקש להתפלג מהמפלגה והודיע על כוונתו להתמודד ברשימה עצמאית. ואולם לאחר שוועדת הכנסת אישרה את הפילוג, התרצה, ונותר חלק מהרשימה.
מסע הבחירות > חד"ש (ו)

הבחירות לרשימת חד"ש לכנסת התקיימו במסגרת מועצת חד"ש, גוף בן 800 צירים שהתכנס ב-10 בנובמבר 2012 ובחר במוחמד ברכה להמשיך לכהן כראש המפלגה. במקום השני ברשימה נבחר חנא סוויד ובמקום השלישי דב חנין. כמו כן, נדחתה ברוב של 79% ההצעה לשריין לנשים מקום ברשימה.
מוחמד ברכה וחנא סוויד הודיעו על כוונתם לפרוש מהכנסת באמצע הקדנציה ולפנות את מקומם לנשים וצעירים.
מסע הבחירות > בל"ד (ד)

אל שני המקומות הראשונים ברשימת בל"ד נבחרו היושב ראש ג'מאל זחאלקה וחברת הכנסת חנין זועבי. חבר הכנסת סעיד נפאע, שהודח מהתנועה בשנת 2010 בשל סירובו לקיים הסכם רוטציה, נותר מחוץ לרשימה. את מקומו בשלישייה הפותחת החליף באסל גטאס, איש עסקים שפרש ממק"י והיה ממקימיה של בל"ד בשנות ה-90. נקבע שבכל אחת משלוש השלישיות הראשונות תהיה לפחות אישה אחת- חנין זועבי (2), היבה יזבק (6) ומרים פרח (9).
ב-19 בדצמבר החליטה ועדת הבחירות המרכזית לפסול את חברת הכנסת זועבי מלהתמודד בבחירות לכנסת. ב-30 בדצמבר החליט בית המשפט העליון לא לאשר את החלטת הוועדה, והתיר לזועבי להתמודד.
מסע הבחירות > קדימה (כן)

הודעתו של ראש הממשלה בחודש דצמבר 2011 בעניין הקדמת הבחירות המקדימות במפלגתו הציתה מחדש את הדיון סביב מועד הפריימריז במפלגת קדימה. יו"ר המפלגה ציפי לבני התקשתה לעמוד מול הבקשות ההולכות ומתרבות של חברי הסיעה להקדמת הפריימריז, ולבסוף הכריזה על הקדמתן לתאריך 27 במרץ 2012‏.
חברי הסיעה שאול מופז ואבי דיכטר הודיעו על כוונתם להתמודד על ראשות התנועה מולה, אך כשבוע לפני יום הבחירות הודיע דיכטר על פרישתו ועל העברת תמיכתו למופז. בבחירות ניצח מופז את לבני בפער ניכר והדיח אותה מתפקידה, ובעקבות זאת קיבל גם את ראשות האופוזיציה. מאוחר יותר, לבני הגישה את התפטרותה מהכנסת ובהמשך הדרך הקימה מפלגה חדשה בשם "התנועה".
ב-15 באוקטובר החליטה סיעת קדימה על ביטול הבחירות המקדימות במפלגה והקמת ועדה מסדרת תחתיהן. הוועדה פרסמה את החלטתה ב-5 בדצמבר.
מסע הבחירות > עוצמה לישראל (נץ)

על רקע מגעי האיחוד בין סיעת "האיחוד הלאומי" ומפלגת "הבית היהודי", חבר הכנסת מיכאל בן ארי, יחד עם אנשי חזית יהודית לאומית ברוך מרזל ואיתמר בן-גביר, הודיעו כי לא מצאו את מקומם באיחוד זה והחליטו להתמודד עצמאית. גם ח"כ אריה אלדד ממפלגת התקווה, החליט לא לקחת חלק באיחוד. ב-13 בנובמבר 2012 הודיעו על ריצה ברשימה משותפת בשם "עוצמה לישראל". בראש הרשימה המשותפת הוצב אלדד (התקווה), אחריו בן-ארי וברוך מרזל (חזית יהודית לאומית), אריה קינג (התקווה) ואיתמר בן-גביר (חזית יהודית לאומית).
מסע הבחירות > עם שלם (ץ)

הרב חיים אמסלם שנבחר מטעם מפלגת ש"ס לכנסת השבע עשרה והכנסת השמונה עשרה כנציגו של הרב מאיר מאזוז, ראש ישיבת כיסא רחמים, החל במהלך הכנסת ה-18 להשמיע עמדות עצמאיות בסוגיות שונות שגרמו לקרע בינו לש"ס ואף דרישה מטעם מועצת חכמי התורה לפנות את מקומו - לה הוא סירב, ולהתקפות נגדו מגופים נוספים בציבור החרדי. מנגד הוא זכה לגילויי תמיכה בציבור הכללי החילוני והדתי ואף זכה בתואר אות אביר איכות השלטון לשנת 2011. בעקבות הניתוק בפועל מש"ס הקים אמסלם תנועה פוליטית חדשה בשם "עם שלם" והודיע שבכוונתו לרוץ עימה לבחירות הכלליות באופן עצמאי תוך שימוש במפלגת המדף "אחיעזר". ב-3 בדצמבר 2012 אישרה ועדת הכנסת את פרישתו של אמסלם מסיעת ש"ס והפיכתו לח"כ יחיד. במקום השלישי ברשימה הוצב ראובן אגסי, אביו של שי אגסי.
מסע הבחירות > עצמאות

בעת הקמת סיעת העצמאות לא זכתה המפלגה להצלחה בסקרים ומרביתם לא צפו את הצלחת המפלגה לעבור את אחוז החסימה. בתחילת מערכת הבחירות, מרבית הסקרים חזו לה 2 מנדטים, ואחת הסיסמאות של המפלגה הייתה "ברק - מרגישים בטוח". לאחר מבצע עמוד ענן, סקרים שונים צפו התחזקות מסוימת למפלגה, אפילו עד 3 מנדטים. עם זאת, בתקופה שלאחר פיזור הכנסת, ב-26 בנובמבר, הודיע ברק על פרישתו מהחיים הפוליטיים בנימוק של תחושת מיצוי ורצון להקדיש זמן למשפחה. במסגרת הודעה זו גם הכריז שאין בכוונתו להתמודד במערכת הבחירות לכנסת ה-19 ובכך למעשה הותיר את מפלגתו ללא מנהיג וללא דמות מרכזית. עקב כך, הוקפא הקמפיין הפוליטי של המפלגה לקראת הבחירות ולבסוף הודיעה המפלגה שהיא לא תתמודד במערכת הבחירות.
מסע הבחירות > מפלגות נוספות

"מפלגת עלה ירוק" (קנ) - שהתאחדה עם "הרשימה הליברלית", מיסודם של "פורום צעירי הליכוד", הודיעה על כוונתה להתמודד במערכת הבחירות באמצעות הרשימה המשותפת. המפלגה לא עברה מעולם את אחוז החסימה ובבחירות לכנסת השמונה עשרה זכתה בכ-13 אלף קולות.
"מפלגת ארץ חדשה" (ז) - מפלגה חדשה שהוקמה על ידי הבמאי רני בלייר ועו"ד אלדד יניב, שהיה מראשי השמאל הלאומי. שמה של המפלגה נובע משירו של שלמה ארצי ומספרו של בנימין זאב הרצל, אלטנוילנד. המפלגה החלה בקמפיין בחירות, אינטרנטי בעיקרו, במהלכו הציגה סרטוני וידאו פרובוקטיביים על התנהלותם לכאורה של גורמים בצמרת הממשל והכלכלה בישראל.
"כח להשפיע" (פז) - מפלגה בעלת מצע חברתי כלכלי המתמודדת לראשונה לכנסת. המפלגה משתמשת במפלגת המדף "כח להשפיע" שהתמודדה לכנסת השמונה עשרה.
"הישראלים" (יק) - מפלגת עולים, בראשות דוד קון, שמטרתה לייצג בעיקר את אלו שעלו מברית המועצות לשעבר. הוקמה על בסיס מפלגה בשם זהה שרצה בבחירות לכנסת השמונה עשרה
"מפלגת הירוקים והצעירים לעתיד ירוק בישראל" (רק) - מפלגה הקיימת עוד מהבחירות לכנסת ה-15 אך מעולם לא עברה את אחוז החסימה. המפלגה פועלת בנושא איכות החיים ומציעה דרכי חשיבה ועשייה ידידותיות לסביבה.
"מפלגת הגמלאים" (זך) - המפלגה שהייתה אחת מההפתעות הגדולות במערכת הבחירות לכנסת השבע עשרה נעלמה מהמפה הפוליטית אחרי כישלונה במערכת הבחירות לכנסת השמונה עשרה. התמודדה פעם נוספת, הפעם בראשות אפרים לפיד בשם "דור בוני הארץ".
"דעם" (ק) - מפלגה שהייתה פעילה במסגרת המחאה החברתית, ותתמודד לבחירות לכנסת כשבראשה אסמא אגבארייה. המפלגה מתמודדת החל מהבחירות לכנסת ה-14, אך לא הצליחה לעבור את אחוז החסימה.
"הפיראטים" (פ) - מפלגה שהוקמה ב־2012 ביזמתו של אוהד שם טוב, ששימש בעבר כיו"ר "מפלגת עלה ירוק" והתמודד בבחירות לכנסת ה-18 ברשימת ניצולי השואה עם בוגרי עלה ירוק.
"מפלגת אור" (ני) - מפלגה שהוקמה על ידי ירון ידען ביולי 2008. המפלגה לא הצליחה לעבור את אחוז החסימה בבחירות לכנסת ה-18 ובבחירות לכנסת ה-19.
רשימות נוספות שהתמודדו בבחירות - "מפלגת צדק חברתי" (צק) בראשות גד הרן, "מפלגת כלכלה" בראשותם של האחים דניאל ובנימין גולדשטיין וחברת הכנסת יוליה שמאלוב-ברקוביץ', מפלגת "כולנו חברים נ נח" (פץ) של זרם נ נח של חסידות ברסלב בראשות שרון קנאפו, "אחים אנחנו" (פנ) בראשות אבבה דוד, "התקווה לשינוי" (הק) בראשות קריואוי עאטף, "חיים בכבוד" (הפ) בראשות רות דנינו ו"מורשת אבות" (הי) בראשות אילן משיחא יר זנבר ו"ברית עולם" (נ) בראשות עופר ליפשיץ. עד ה-17 בינואר 2013, חמישה ימים לפני הבחירות, הייתה גם מפלגת "נצח" של "הפלג הירושלמי" של החרדים הליטאים מועמדת בבחירות, אלא שבמועד זה הודיעו אנשי המפלגה לוועדת הבחירות על פרישתם. מפלגת עתיד אחד פרשה יומיים לפני הבחירות.
ההכנות לבחירות > ועדת הבחירות המרכזית

כיושב ראש ועדת הבחירות המרכזית לכנסת התשע עשרה כיהן שופט בית המשפט העליון אליקים רובינשטיין.
ב-10 באוקטובר פתחה ועדת הבחירות המרכזית בהכנות לקראת הבחירות: הגוף, המונה בדרך קבע מספר מצומצם של בעלי משרות, נערך לקליטת אלפי עובדים ופתח באיתור 18 מבנים שישמשו את הוועדות האזוריות. תקציב ועדת הבחירות המרכזית עמד על כ-247 מיליון ש"ח כאשר ביום הבחירות הופעלו ברחבי הארץ כ-10,000 קלפיות ששירתו 5,656,705 בעלי זכות בחירה.
ההכנות לבחירות > הסכמי עודפים

הסכמי עודפים נחתמו בין:
רשימת הליכוד - ישראל ביתנו עם רשימת הבית היהודי.
רשימת קדימה עם רשימת עם שלם.
רשימת ש"ס עם רשימת יהדות התורה.
רשימת התנועה עם רשימת מרצ.
רשימת העבודה עם רשימת יש עתיד.
רשימת חד"ש עם רשימת בל"ד.
רשימת דור בוני הארץ עם רשימת צדק חברתי.
ההכנות לבחירות > לוח זמנים כללי

6 בדצמבר 2012 - היום האחרון להגשת רשימות המועמדים לכנסת על ידי כל מפלגה לידי ועדת הבחירות המרכזית.
10 בינואר 2013 - יום הבחירות בקרב כלי השיט ובנציגויות הדיפלומטיות והקונסולריות של ישראל.
22 בינואר 2013 - יום הבחירות.
5 בפברואר 2013 - יום ההתכנסות של הכנסת התשע עשרה.
6 בפברואר 2013 - היום האחרון להטלת תפקיד הרכבת ממשלת ישראל השלושים ושלוש על אחד מחברי הכנסת בידי נשיא המדינה.
20 במרץ 2013 - היום האחרון בו יכול המועמד עליו הוטלה הרכבת הממשלה להודיע לנשיא שהרכיב ממשלה.
לאחר הבחירות

אל הכנסת התשע עשרה נכנסו 48 חברי כנסת חדשים - מספר חסר תקדים. נוסף עליהם עוד 3 חברי כנסת שלא כיהנו בכנסת ה-18, אך כיהנו בעבר כחברים בכנסת (ניסן סלומיאנסקי, אריה דרעי ועמרם מצנע). 4 ח"כים נוספים כיהנו בתחילת הכנסת ה-18 אך התפטרו במהלכה ונבחרו כעת מחדש (צחי הנגבי, מאיר פרוש, ציפי לבני ועמיר פרץ).
מספר הנשים שנכנסו לכנסת התשע עשרה עומד על 27, בהשוואה ל-21 נשים בכנסת השמונה עשרה ו-17 בכנסת שלפניה. זהו שיעור הנשים הגבוה ביותר אי-פעם והוא נבע בין היתר מהחלטת יאיר לפיד להציב 8 נשים בשתי העשיריות הראשונות ברשימתו לכנסת, 40% מהרשימה, כשכולן נכנסו לכנסת. גם מרצ הציבה כ-50% נשים במקומות הריאליים ומטעמה נכנסו לכנסת 3 נשים. מפלגת בל"ד שריינה בכל שלישיית מועמדים מקום אחד לאישה, ומטעמה נכנסה לכנסת אישה אחת. ברשימת הליכוד הוצבו 7 נשים, ברשימת מפלגת העבודה הוצבו 4 נשים, מפלגת הבית היהודי הציבה 3 נשים במקומות ריאליים, בניגוד למקובל במפלגה בעבר, וברשימת התנועה הוצבה אישה אחת.
מספר חברי הכנסת הדתיים והחרדיים עמד גם הוא על שיא של 39 ח"כים, בהשוואה ל-28 בכנסת הקודמת. הדבר נבע מכך שבחלק מהמפלגות הלא-דתיות הוצבו מתמודדים דתיים. 12 מחברי הכנסת הם לא-יהודים.
הכנסת התשע עשרה גם המשיכה את המגמה שהחלה בכנסת השמונה עשרה, ושכללה 14 עיתונאים שפרשו מעבודתם והצטרפו אל המפלגות השונות במטרה להיבחר לכנסת. מבין אנשי האקדמיה, כיהנו בכנסת התשע עשרה 13 בעלי תואר דוקטור: יובל שטייניץ, עוזי לנדאו, עליזה לביא, עדי קול, רות קלדרון, רונן הופמן, אחמד טיבי, חנא סוויד, דב חנין, עפו אגבאריה, ג'מאל זחאלקה, באסל גטאס, לעומת 12 שנבחרו בבחירות הקודמות; ופרופסור אחד (אבישי ברוורמן) לעומת 4 שנבחרו בבחירות הקודמות.
בכנסת התשע עשרה ישנם 2 קיבוצניקים: זבולון קלפה מהבית היהודי ואורלי לוי-אבקסיס מהליכוד ביתנו.
ב-9 ביולי 2014 פורקה סיעת הליכוד - ישראל ביתנו למרכיביה, הליכוד וישראל ביתנו.
כלי שיט של חיל הים הישראלי

לישראל שני גבולות ימיים - בים התיכון ובים סוף, וכן גבול ימי בים המלח. מרבית היצוא והיבוא אל ישראל וממנה עוברים בדרך הים והדבר מקנה חשיבות יתרה לקיום יכולת הגנה על חופש השיט בים התיכון ובים האדום על ידי חיל הים הישראלי.
ראו גם

חיל הים הישראלי
קווים ומחשבות

| --- | --- |

 פעילות:  מענה בנושאי הפרעת קשב (ADHDׂׂ)
 התאגדות:  עמותה
 מדינה:  ישראל ישראל
 משרד ראשי:  דרך בגין 146, תל אביב-יפו
 מייסדים:  איריס שני
 תקופת הפעילות:  2007–הווה (כ־18 שנים)
 keshev.org
 
קווים ומחשבות היא עמותה ישראלית לטיפול בנושאי הַפְרָעַת קֶשֶׁב וּפְעַלְתָּנוּת יֶתֶר (ADHD). העמותה הוקמה בשנת 2007.
העמותה יוזמת הרצאות, ימי עיון, כנסים וסדנאות. בשנת 2022, המחזור השנתי של העמותה עמד על כ-2 מיליון ש"ח.
החל משנת 2012, העמותה מנוהלת על ידי איריס שני, המפרסמת גם טור אישי בנושא באתר Mynet.
פעילות העמותה

העמותה פועלת בטווח הנושאים הקשורים להפרעת קשב ופעלתנות יתר, ובין היתר:
עזרה לאנשים עם ההפרעה (למשל, תפעול קורס תיאוריה ונהיגה, הפעלה לחופשת הקיץ, חזרה לבית הספר, גיוס לצבא וזוגיות);
הרחבת הידע הקיים אודות סימני ההפרעה ודרכי אבחון הפרעת קשב (למשל זיהוי הפרעת קשב ופעלתנות יתר (ADHD)) והטיפול בהפרעת קשב;
הנגשת הידע לציבור הרחב ולאנשי המקצוע בתחום;
עידוד העמקת המחקר המדעי והרפואי של ההפרעה;
קידום חקיקה בנושא מול משרדי הממשלה ומעקב אחר יישומם של תקנות וחוקים קיימים;
קיום שיתופי פעולה עם גופים העוסקים בהפרעת קשב ובתחומים נוספים בישראל ובעולם (למשל, השתתפות בירידים ובימי עיון).
העמותה נכללה ברשימת 100 הקהילות הכי משפיעות של מגזין Profile ב-2019.
ב-2024, השיקה העמותה את הפודקאסט "מה הקשב- החיים בישראל עם ADHD".
כמו כן, מפעילה העמותה בחינם מפגשי זום מדי שבוע: בימי שלישי, במסגרת Zoom on ADHD, הרצאות לכלל הציבור, בימי רביעי פודקאסט עם מנהלת העמותה ובימי חמישי זכויות סטודנטים. הקלטות המפגשים מפורסמים בערוץ היוטיוב של האגודה.
פעילות העמותה > TLC – תוכנית מעשית ליצירת אקלים מיטיב ומעצים בכתה

TLC היא תוכנית לבני נוער, המפתחת חשיבה חיובית, מחזקת אינטליגנציה רגשית, מקנה מיומנויות חברתיות, מעודדת כישורי מנהיגות ונותנת כלים לתקשורת בין אישית. התכנית נועדה להעצים את בני הנוער בדרכים חיוביות ולעזור להם לממש את יכולותיהם.
תוכנית TLC נוסדה בארצות הברית בשנת 2012, על ידי טילי לוין. בישראל מפעילה עמותת קווים ומחשבות את תוכנית TLC ב-13 בתי ספר (חטיבות-ביניים ותיכונים).
פעילות העמותה > קווים ומחשבות בחדר המורים

תוכנית להנגשת ידע וכלים להתמודדות מיטבית למורי בית הספר בכיתות. התכנית פועלת במספר ערוצים בחסות בנק מסד.
התוכנית כוללת: ימי חשיפה אזוריים (הרצאה ופעילות). סדרת הרצאות למורים ולהורים, ימי עיון לאנשי חינוך (הרצאת רופא, אנשי מקצוע נוספים וצפייה בסרט), השתלמות למורים (מוכרת על ידי משרד החינוך) והדרכות לסטודנטים להוראה במכללות למורים ובאוניברסיטאות.
פעילות העמותה > מפתחות לחיים

תוכנית לשיפור הנהיגה בחסות חברת מגדל ובשיתוף עם אוניברסיטת בר-אילן, מרפאות בעיסוק מתמחות בנהיגה טיפולית, מורי נהיגה שמנוסים בעבודה עם נוער עם ADHD, משרד התחבורה וגורמים המקדמים נהיגה בטוחה.
התכנית פועלת במספר ערוצים:
תוכנית הכשרת מורי נהיגה מותאמת ללימוד מתבגרים עם ADHD –בחסות חברת מגדל
פיתוח קורס תאוריה ונהיגה בטוחה בחסות קרן שלמה טירן קורס מקוון ללימודי חינוך תעבורתי, תאוריה ונהיגה בטוחה.
קארטינג נהיגה בטוחה – תוכנית תרגול נהיגה בטוחה, אשר נחקרה בשיתוף עם המכון לחקר הגורם האנושי בתאונות דרכים, בבר-אילן.
פעילות העמותה > קווים ומחשבות באקדמיה

הרצאות לסטודנטים, למרצים, לצוותי מרכזי תמיכה בנושא התמודדות עם הפרעת קשב בקרב מבוגרים.
פעילות העמותה > קווים ומחשבות בעולם התעסוקה

הרצאות לשם הנגשת מידע אמין ומקצועי בנושא הפרעת קשב בקרב מבוגרים.
התכנית כוללת הרצאות בנושאים הבאים:
מהי הפרעת קשב (ADHD) ? – זיהוי, אבחון, טיפול.
התמודדות עם הפרעת קשב בעולם התעסוקה.
טיפים להתארגנות ליום עבודה.
כלים להתנהלות יום יומית.
היכרות עם החיים עם הפרעת קשב
יצירת מרחב עבודה מותאם לאנשים עם הפרעת קשב.
מיצוי זכויות בנושא הפרעת קשב
פעילות העמותה > כנסים

החל משנת 2012 עורכת העמותה במהלך חודש מאי, את "חודש המודעות להפרעות קשב ופעלתנות יתר", ובשיאו גם כנס שנתי.
בשנת 2013 קיימה העמותה כנס בינלאומי בישראל וב-2014 קיימה כנס ארצי.
בשנת 2016 קיימה העמותה את הכנס הארצי "יום מרוכז לאנשים לא מרוכזים".
בסוף מאי 2023 התקיים הכנס השנתי ה-11 של העמותה “מתמקדים באיכות החיים”, שעסק בקשר בין well-being להפרעת קשב ופעלתנות יתר.
ב-29 במאי 2024 התקיימה הוועידה השנתית ה-12 בנושא "החיים בישראל עם הפרעת קשב ADHD.IL".
רומן על אמת

| --- | --- |

כרזת הסרט
 בימוי:  טוני סקוט 
 הופק בידי:  גארי ברבר הארווי ובוב ויינשטיין סמואל חדידה ג'יימס ג. רובינסון
 תסריט:  קוונטין טרנטינו רוג'ר אייברי (ללא קרדיט)
 עריכה:  מייקל טרוניק, כריסטיאן וגנר 
 שחקנים ראשיים:  כריסטיאן סלייטר פטרישה ארקט גארי אולדמן מייקל רפפורט דניס הופר ג'יימס גנדולפיני כריס פן טום סייזמור כריסטופר ווקן סמואל ל. ג'קסון סול רובינק אד לוטר
 מוזיקה:  הנס צימר 
 צילום:  ג'פרי קימבול 
 מדינה:  צרפת, ארצות הברית 
 חברת הפקה:  Davis Films, August Entertainment, Morgan Creek Entertainment 
 חברה מפיצה:  האחים וורנר
 שיטת הפצה:  וידאו על פי דרישה 
 הקרנת בכורה:  10 בספטמבר 1993
 משך הקרנה:  120 דק' 
 שפת הסרט:  אנגלית
 סוגה:  סרט פשע, סרט רומנטי, סרט דרמה, סרט פעולה, סרט מתח 
 מקום התרחשות:  לוס אנג'לס, דטרויט 
 תקציב:  13,000,000‏$
 הכנסות:  12,281,551‏$
 הכנסות באתר מוג'ו:   trueromance
 דף הסרט ב־IMDb
 
רומן על אמת (באנגלית: True Romance) הוא סרט פשע רומנטי אמריקאי משנת 1993 בבימויו של טוני סקוט על פי תסריט מאת קוונטין טרנטינו. בסרט מככבים כריסטיאן סלייטר ופטרישיה ארקט כקלרנס ואלבמה, זוג נשואים טריים הבורחים מהמאפיה לאחר שגנבו מהם משלוח סמים. לצידם משתתפים דניס הופר, ואל קילמר, גארי אולדמן, בראד פיט וכריסטופר ווקן בתפקידי משנה.
קוונטין טרנטינו, אשר כתב את התסריט, מכר אותו בעקבות הצלחת סרטו העלילתי הראשון כבמאי - "כלבי אשמורת" (1992). הסרט נחשב על ידי רבים כמאפיין של מכלול יצירותיהם של טרנטינו כתסריטאי וסקוט כבמאי, לרבות מיקום העלילה בדרום קליפורניה, התייחסויות רבות לתרבות הפופולרית והצגת אלימות בצורה מסוגננת והדגשתה באמצעות הילוך איטי (אנ').
למרות שבתחילה הסרט היה לכישלון קופתי, הביקורות החיוביות של הסרט, שכללו שבחים של המבקרים על הדיאלוג, הדמויות והסגנון הלא-קונבנציונלי, הפכו אותו עם הזמן לסרט פולחן. הסרט נחשב לאחד הסרטים הטובים ביותר שביים טוני סקוט ולאחד הסרטים האמריקאים הטובים ביותר של שנות ה-90.
שחקנים ודמויות

| שם השחקן/ית | שם הדמות | אודות הדמות |
| --- | --- | --- |
| כריסטיאן סלייטר | קלרנס וורלי | צעיר ביישן, חובב אלביס פרסלי, סרטי קונג פו (אנ') וקומיקס. |
| פטרישה ארקט | אלבמה וויטמן | אשתו של קלרנס. לשעבר נערת ליווי. |
| דניס הופר | קליפורד וורלי | אביו של קלרנס. |
| ואל קילמר |  | מנטור של קלרנס. |
| גארי אולדמן | דרקסל ספייבי | סרסור וסוחר סמים. |
| בראד פיט | פלויד | שותפו לדירה של דיק. סטלן ובטלן. |
| כריסטופר ווקן | וינצ'נזו קוקוטי | גנגסטר. |
| ברונסון פינצ'וט (אנ') | אליוט בליצר | שחקן הוליוודי העובד עבור לי. |
| סמואל ל. ג'קסון | "ביג דון" | סוחר סמים. |
| מייקל רפפורט | דיק ריצ'י | שחקן בראשית דרכו, חבר ילדות של קלרנס. |
| סול רובינק (אנ') | לי דונוביץ | מפיק בכיר בהוליווד. הבוס של אליוט. |
| קונצ'טה פרל | מרי לואיז ראבנקרופט | מלהקת לסדרת הטלוויזיה טי. ג'יי. הוקר (אנ') |
| ג'יימס גנדולפיני | וירג'יל | גנגסטר. |
| אנה תומסון (אנ') | לוסי |  |
| ויקטור ארגו (אנ') | לני | גנגסטר. |
| כריס פן | ניקי דיימס | בלש משטרה. |
| טום סייזמור | קודי ניקולסון | בלש משטרה. |
| גרגורי ספורלדר |  | לקוח במסעדת המבורגרים. |
| מריה פיטילו (אנ') | קנדי | חברתו של אליוט. |
| קווין קוריגן (אנ') | מרווין |  |
| פול בן-ויקטור (אנ') | לוקה |  |
| מייקל ביץ' (אנ') | וורליצר | בלש משטרה. |
| אריק אלן קרמר (אנ') | בוריס | מאבטח של לי. |
| לורנס מייסון (אנ') | פלויד "די." |  |
| אד לאוטר (אנ') | קוויגל | קפטן במשטרה. |
הערות שוליים

↑  "You're So Cool: Looking Back On 'True Romance' 20 Years Later". UPROXX. 2014-05-14. ארכיון מ-2019-05-07. נבדק ב-2019-05-04.
↑  "Classic Film Review: True Romance Remains a Sweet, Distinctly Male Movie". Consequence of Sound (באנגלית אמריקאית). 2018-09-09. ארכיון מ-2019-05-07. נבדק ב-2019-05-04.
↑  True Romance (1993) (באנגלית), ארכיון מ-2019-04-02, נבדק ב-2019-05-04
↑  "Empire's 500 Greatest Movies Of All Time". Empire. 23 ביוני 2017. ארכיון מ-24 בספטמבר 2015. נבדק ב-16 במרץ 2018. {{cite web}}:  (עזרה)
↑  Lyttelton, Oliver (2012-08-20). "The Essentials: The 5 Best Tony Scott Films". IndieWire (באנגלית). ארכיון מ-2020-12-11. נבדק ב-2019-05-04.
↑  "Celebrating the Films of Tony Scott". Film School Rejects (באנגלית אמריקאית). 2018-06-22. ארכיון מ-2019-05-07. נבדק ב-2019-05-04.
| קוונטין טרנטינו |
| --- | --- | --- |
| סרטים שכתב וביים | כלבי אשמורת (1992) • ספרות זולה (1994) • ג'קי בראון (1997) • להרוג את ביל (2003) • להרוג את ביל 2 (2004) • חסין מוות (2007) • ממזרים חסרי כבוד (2009)  • ג'אנגו ללא מעצורים (2012) • שמונת השנואים (2015) • היו זמנים בהוליווד (2019) |  |
| סרטים שכתב | רומן על אמת (1993) • רוצחים מלידה (1994) • מצאת החמה עד צאת הנשמה (1996) |  |
| שונות | יום הולדתו של חברי הטוב ביותר (1987) • ארבעה חדרים (1995) • עיר החטאים (2005) • פלאנט טרור (2007) |  |
| --- | --- |
בקרת זהויות :  BNE: XX5232494  BnF: cb17153312w (data)  GND: 4446901-9  LCCN: n00021160  VIAF: 188294083   WorldCat (עם VIAF): 188294083 
תיקו מקסיקני בין השוטרים לבין הרוסים לבין האיטלקים.
פייתון

ערך זה עוסק בשפת תכנות. אם התכוונתם לנחש, ראו .
| --- | --- |


 פרדיגמות:  מונחית־עצמים, פרוצדורלית, פונקציונלית
 תאריך השקה:  20 בפברואר 1991 
 מתכנן:  חידו ואן רוסום
 מפתח:  קרן התוכנה של פייתון
 טיפוסיות:  דינמית (טיפוסיות ברווז), חזקה, מובלעת
 מימושים:  מפרשים: CPython, IronPython, Jython, Numba, PyPy, MicroPython
 ניבים:  Stackless, RPython
 הושפעה על ידי:  ABC, ‏ALGOL 60,‏ Perl,‏ Scheme,‏ C,‏ Java,‏ Haskell,‏ LISP, ‏Icon
 השפיעה על:  #C‏, Boo‏, Cobra,‏ D,‏ Falcon‏, Groovy, Ruby, ‏JavaScript‏
 רישיון:  Python Software Foundation License 
 סיומת:  py, .pyw, .pyc, .pyo, .pyd.
 www.python.org
 
פייתון (באנגלית: Python) היא שפת תכנות עילית דינמית למטרות כלליות מהנפוצות ביותר, ומדורגת באופן עקבי כאחת משפות התכנות הפופולריות ביותר. פייתון תוכננה תוך שימת דגש על קריאוּת הקוד, וכוללת מבנים המיועדים לאפשר ביטוי של תוכניות מורכבות בדרך קצרה וברורה. אחד המאפיינים הבולטים בתחביר השפה הוא השימוש בהזחה להגדרת בלוקים של קוד (ללא שימוש בסוגריים או במילים שמורות לצורך כך, כמו ברוב השפות הנפוצות).
פייתון היא שפה מרובת־פרדיגמות, המאפשרת תכנות מונחה־עצמים, תכנות פרוצדורלי, ובמידה מסוימת גם תכנות פונקציונלי. לשפה ספרייה סטנדרטית גדולה וענפה, והיא תומכת באופן מובנה בהרחבה שלה אל שפות אחרות (בתלות במפרש: C‏, ++C,‏ Java‏ ו־#C).
לשפה שתי גרסאות ראשיות, פייתון 2 ופייתון 3. פייתון 2 איננה בפיתוח יותר, והתמיכה בה הסתיימה בשנת 2020.
עיצוב ופיתוח

השפה נוצרה על ידי חידו ואן רוסום בתחילת שנות התשעים, במקור בתור פיתוח של שפת התכנות ABC אשר יוכל לטפל בחריגות עבור Amoeba OS. מאז השתנתה השפה בצורה משמעותית, וגם כיום נמשך הפיתוח ומוכנסים שינויים רבים. השפה תומכת באופן מובנה בעדכון גרסאות, ומושם דגש על תאימות־לאחור של גרסאות שונות. עם זאת, גרסה 3 של פייתון איננה תואמת באופן מלא לגרסאות קודמות. (הקוד המופיע בערך זה תואם לגרסה 3.0 ומעלה, ועבור גרסאות ותיקות יותר יש לבצע שינויים מינוריים). זכויות היוצרים על גרסאות פייתון החל מ־2.1 שייכות לקרן התוכנה של פייתון.
פייתון פותחה מתוך רצון להגיע לשפה פשוטה ומובנת, נוחה לקריאה וקלה לתחזוקה. לנגד עיניהם של מפתחי השפה, עמדה המטרה לאפשר קוד "יפה", "מפורש" ו"פשוט".
בין הכללים על פיהם מתוכננת השפה:
"צריכה להיות דרך אחת, ועדיף אחת בלבד, לבצע זאת" (כתגובה לתפיסה של התכנות בשפת פרל: "יש יותר מדרך אחת לבצע זאת").
"כולנו אנשים בוגרים כאן" – כלומר, אפשר לסמוך על מתכנת המשתמש בקוד קיים שלא יבצע בו דברים שברור שלא התכוונו אליהם מלכתחילה (בין היתר, כנימוק לשאלה מדוע השפה תומכת בכימוס פחות משפות מונחות־עצמים אחרות).